Martin har prøvet det på egen krop. Som barn blev han tvunget til at besøge sin far i fængslet. Selvom denne var dømt for pædofili.

Det var her, Martin blev misbrugt for første gang og i fire til fem år frem.

Han har valgt at fortælle sin historie til Viborg Stifts Folkeblad. Årsagen er, at han for nylig læste en artikel, hvor en far har ret til at se sin 16-årige datter, når han bliver løsladt. Datterens halvsøster har han udnyttet seksuelt, og det er netop derfor, han sidder i fængsel.

»Jeg læste den artikel, og jeg tænkte, om det virkelig stadig kan ske 25 år efter, at det skete for mig. Er de ikke blevet klogere? Jeg gik lidt i chok, da jeg læste det, for det burde ikke kunne lade sig gøre,« siger Martin til Viborg Stifts Folkeblad.

35-årige Martin mener, at pædofile skal under overvågning, hvis de har ret til at se deres børn. Martin lider i dag af flere psykiske diagnoser og er førtidspensionist. 90 procent af hans problemer skyldes overgrebene, mener han.

Han blev sendt på besøg hos sin far af Statsamtet, der i dag hedder Statsforvaltningen. Og det var her overgrebene begyndte. Martins far sad i fængsel, fordi han havde forgrebet sig på Martins halvstoresøster.

»Du sender jo et lam ind i løvens hule, og så håber man, at de har det godt. Man håber, at lammet bliver ven med løven. Men det kan man ikke,« siger Martin, der af hensyn sin søster, som han deler efternavn med, kun medvirker med sit fornavn.

»En af Statsamtets undskyldninger var, at min far havde misbrugt en pige, og jeg er en dreng. Det har min mor fortalt mig. Men det er da fuldstændig ligegyldigt, for en pædofil er en pædofil,« tilføjer han til Viborg Stifts Folkeblad

Martin ville gerne have anmeldt sagen, da han for første gang gik i behandling for nogle måneder siden. Men:

»Da jeg var klar til at gøre det, var sagen blevet for gammel. Men for mig bliver den ikke for gammel. For mig vil den altid være der. Og det irriterer mig, at jeg ikke kan gøre noget som helst,« siger han til avisen.

Læs hele artiklen hos Viborg Stifts Folkeblad her.